tartuNLP/wikipedia-smugri-20251201 huggingface dataset:
Luolakahlaaja

Luolakahlaaja eli rapukurmitsa ("Dromas ardeola") on mustavalkoinen, erikoinen kahlaaja. Se on oman sukunsa ja heimonsa (Dromadidae) ainoa laji.
Koko ja ulkonäkö.
Linnun pituus on 33-36 cm, josta nokkaa 5-6 cm, siipien kärkiväli 75-78 cm ja paino 248-325 g. Naaras on kookkaampi. Pääosin valkoinen höyhenpuku, jossa musta selkä ja mustat siipisulat. Koivet ovat pitkät, harmaat. Nokka on pään pituinen, tukeva, väriltään tummanharmaa. Sukupuolet ovat samanvärisiä.
Luolakahlaaja on heimonsa ja sukunsa ainoa laji. Sen taksonominen asema on aina ollut epäselvä ja monet tutkijat sijoittaisivat sen ennemmin lokkeihin tai ruokkeihin.
Esiintyminen.
Yhtenäinen pesimäalue Persianlahden pohjoisrannikolla, erillispopulaatioita Intian valtameren rannikoilla ja saarilla sekä paikoin Somaliassa, Keniassa ja Tansaniassa. Maailman populaation koko on 60 000–80 000 yksilöä. Lajin kanta on elinvoimainen. Pääosin muuttolintu, joka talvehtii muun muassa Intiassa, Madagaskarilla ja Afrikan sekä Etelä-Aasian rannikoilla ja saarilla. Lajia ei ole tavattu Suomessa.
Elinympäristö.
Valtamerien rannikot ja rannikon läheiset saaret. Vaatii vuorovesirantoja, ja viihtyy etenkin koralliriutoilla, mutarannoilla, laguuneissa ja suola-altailla. Pesimäaikana se elää hiekkaisilla riutoilla ja dyyneillä.
Lisääntyminen.
Luolakahlaajalla on kahlaajista poikkeava pesimätapa: se kaivaa pesäkolon tai -luolan hiekkamaahan, tai käyttää vanhaa koloa. Laji pesii suurissa yhdyskunnissa, joissa voi olla jopa 1500 paria. Munia on yleensä vain 1, joskus 2. Se on valkoinen ja linnun kokoon nähden suuri. Haudonta-aika ja sukupuolten rooli siinä on huonosti tutkittu, mutta ilmeisesti naaras hoitaa ainakin pääosan haudonnasta. Poikanen pysyy pesässä useita päiviä kuoriutumisen jälkeen ja emot tuovat sille ruokaa, mikä on myös poikkeuksellista kahlaajalle. Poikanen pysyy emojen seurassa usein seuraavaan kevääseen saakka, ja emot voivat ruokkia sitä syksyn ja talven mittaan.
Ravinto.
Pääasiallisena ravintona ovat ravut, joita meluisat parvet etsivät luodeveden aikaan mutarannoilta ympäri vuorokauden. Vahvalla nokallaan se rikoo ravun kuoren ja nielaisee pienet ravut kokonaisina. Isot ravut se pilkkoo pienemmiksi palasiksi. Syö myös muita äyriäisiä, nilviäisiä, matoja ja muita selkärangattomia.
Louis Simpson

Louis Aston Marantz Simpson (27. maaliskuuta 1923 – 14. syyskuuta 2012) oli yhdysvaltalainen runoilija. Hän syntyi Jamaikalla skotlantilaistaustaisen lakimiesisän ja venäläisen äidin pojaksi.
Simpson muutti 17-vuotiaana Yhdysvaltoihin ja aloitti opintonsa Columbian yliopistossa. Hän on toisen maailmansodan veteraani ja lähti sodan jälkeen Pariisin yliopistoon. 
Simpsonin ensimmäinen kirja "The Arrivistes" julkaistiin vuonna 1949. Hän opetti paitsi Columbian yliopistossa, josta hän itse sai filosofian tohtorin arvon, myös Kalifornian yliopistossa Berkeleyssä ja New Yorkin Stony Brookin yliopistossa. Hänelle myönnettiin vuonna 1964 Pulitzer-palkinto kokoelmasta "At the End of the Open Road".
Hugo Koblet

Hugo Koblet (21. maaliskuuta 1925 Zürich – 6. marraskuuta 1964 Uster) oli sveitsiläinen rata- ja maantiepyöräilijä, ensimmäinen ulkomaalainen Italian ympäriajon voittaja (1950). Hän voitti myös Ranskan ympäriajon (1951) sekä kolme kertaa Sveitsin ympäriajon, kahdesti Züri-Metzgeten ja kerran Tour de Romandien. Ratapyöräilyssä hän voitti kaksi Euroopan mestaruutta sekä kolme MM-mitalia.
Koblet kuoli auto-onnettomuudessa vain 39-vuotiaana marraskuussa 1964.
Joensuun kirjallisuustapahtuma

Joensuun kirjallisuustapahtuma on vuodesta 2000 alkaen syys-lokakuussa järjestetty valtakunnallinen tapahtuma, jonka teema vaihtuu vuosittain. Viikonlopun mittaisen tapahtuman tilaisuudet ovat avoimia kaikille.
Tapahtuman järjestäjinä on joensuulaisia kulttuurihenkilöitä, joista ydinjoukon muodostavat professorit Seppo Knuuttila ja Yrjö Sepänmaa, kirjailija Tuula-Liina Varis ja koulutussihteeri Lisbe Svahn. Suunnitteluun osallistuvat Itä-Suomen yliopiston kulttuuritieteet ja Pohjois-Karjalan taidetoimikunta. Järjestelyt hoitaa Pohjois-Karjalan Kesäyliopisto. Tapahtumapaikkoina ovat olleet yliopisto, Joensuun Tiedepuisto, konservatorio, Pakkahuone, ravintola Sointula, Teatteriravintola ja Joensuun kaupunginteatteri.
Tapahtumat.
Vuonna 2007 teemana oli "Työ". Teemaa käsiteltiin edellisvuosien kaavan mukaan: tiedeosuudessa puhuttiin teemasta esimerkiksi tieteen näkökulmasta, kirjallisuusosuudessa äänessä olivat kirjailijat ja taideosuudessa oli musiikkia, teatteria tai tanssia. Puhujina olivat muiden muassa työministeri Tarja Cronberg (vihr.), professori Kari Uusikylä, kirjailija Hannu Raittila, kriitikko Kaisa Neimala, kirjailija Kari Levola, suomentaja ja filosofi Tuomas Nevanlinna, kirjailija Arja Tiainen, kirjailija Marja-Leena Tiainen ja professori Kaija Heikkinen.
Vuonna 2008 tapahtuman teemana oli "Jos kirjallisuudessa". Päivillä puhuttiin muun muassa vaihtoehtoisista historiantulkinnoista, tulevaisuusskenaarioista, utopioista, dystopioista ja fantasiakirjallisuudesta. Puhujina olivat muun muassa Johanna Sinisalo, Kersti Juva, Risto Isomäki, Sirpa Kähkönen, Markku Into, Tero Niemi, Mari Mörö, Teuvo Peltoniemi ja Ilkka Pyysiäinen.
Vuoden 2010 tapahtuman aiheena oli "Minä kirjallisuudessa ja toisissa taiteissa". Puhujina olivat muun muassa Leena Lander, Kari Hotakainen, Anja Erämaja, Markku Ojanen ja Katarina Eskola.
Teemat.
Lähde
Jimmie Vaughan

Jimmie Lawrence Vaughan (s. 20. maaliskuuta 1951 Dallas, Texas) on yhdysvaltalainen blueskitaristi ja -laulaja. Hän on Stevie Ray Vaughanin vanhempi veli. Jimmie Vaughan perusti lokakuussa 1974 yhdessä Kim Wilsonin kanssa Fabulous Thunderbirdsin.
Jimmie Vaughan oli mukana muun muassa Carlos Santanan soololevyllä Havana Moon vuodelta 1983.
Kuhmon Vieksin varhainen pulakapina

Kuhmon Vieksin varhainen pulakapina oli yhteenotto, joka tapahtui Kuhmossa Vieksiin kylässä keväällä 1869 virkavallan ja paikallisten asukkaiden välillä. 
Koko Kainuussa oli varsin huonot satovuodet 1867 - 1868 ja väki oli nälänhädässä. Kajaanin kihlakunnassa kuoli kolmena vuonna yhteensä yli 4 900 henkeä, mikä on moninkertainen määrä tavanomaiseen verrattuna. Pieni osa maakunnan väestä ryhtyi jopa merirosvoukseen saadakseen hieman elantoa.
Kuhmon virkaa tekevä nimismies lähti suorittamaan verovelkojen vuoksi pakkohuutokauppaa muutamaan Vieksin taloon. Kylän epätoivoinen väki oli kokoontumut pirttiin, ja kun nimismies levitti asiakirjansa, heitti joku kyläläisistä sangon vettä papereille ja toinen kasvoille. Sen jälkeen kyläläiset yrittivät litistää herran pöydän ja seinän väliin, mutta tämä pääsi poliiseineen pakoon uhaten tuoda Oulusta sotaväen avukseen. Kyläläiset olivat sillä välin tervanneet karhuntaljan nimismiehen reessä.
Isäntää sakotettiin myöhemmin, mutta pakkohuutokauppa jäi suorittamatta.
Modena (Formula 1 -talli)

Modena on entinen italialainen Formula 1 -talli, joka kilpaili F1-sarjassa vuonna . Talli tunnettiin myös nimillä Lambo ja Lamborghini.
Historia Formula 1-sarjassa.
Tallina.
1991.
Modena osallistui kaudella kaikkiin 16 Grand Prix’hin, mutta vain kuudesti tallin auto nähtiin lähtöruudukossa. Modenan moottoritoimittajana toimi sen ainoalla kaudellaan italialainen Lamborghini, jonka tehdastallina Modena toimi. Tämän vuoksi talli tunnetaankin myös nimillä Lambo ja Lamborghini. Tallin kuljettajiksi palkattiin italialainen Nicola Larini ja belgialainen Eric van de Poele. Mauro Baldi toimi tallin testikuljettajana ennen kauden 1991 alkua, mutta häntä ei palkattu tallin kilpakuljettajaksi kauden alkaessa.
Tallin historian paras sijoitus tuli heti sen debyyttikilpailussa, Yhdysvaltain GP:ssa, kun Nicola Larini ajoi seitsemänneksi. 
Tallista takaisin moottoritoimittajaksi.
Kauden 1991 päätteeksi talli oli ajautunut taloudellisiin vaikeuksiin, eikä sitä nähty F1:ssä seuraavalla kaudella. Tallin lopettamisesta huolimatta Lamborghini toimi vielä moottoritoimittajana, toimittaen moottorit Venturi-Larroussen ja Minardin F1-talleille kaudella 1992.
Kautena 1993 Lamborghini toimitti moottorit Larrousselle.
Kaudelle 1994 Lamborghini yritti tehdä sopimusta McLarenin kanssa ja tallin kuljettajat Ayrton Senna ja Mika Häkkinen jopa testasivat Lamborghinin moottorilla varustettua McLarenia. Sopimusta ei kuitenkaan tehty ja McLaren hankki moottorinsa Peugeotilta. Lamborghini jätti Formula Ykköset 1994.
Xibet

Xibet (, sibe; , pinyin: xībó) ovat pääasiassa Koillis-Kiinassa ja Xinjiangin alueella elävä kansa. Xibet ovat yksi Kiinan 56 virallisesta etnisestä ryhmästä. Heitä asuu Liaoningin alueella, sekä Ilijoen varrella Xinjiangissa. Xiben kieli kuuluu tunguusikieliin ja on läheistä sukua mantšulle. Vuoden 2010 väestönlaskennan mukaan xibejä asui Kiinassa yhteensä 190 481. Xibet voidaan jakaa kahteen ryhmään asuinalueen, Xinjiangin ja Liaoningin mukaan.
Historia.
Xibet polveutuvat Liaoningin alueella asuneista metsästystä, keräilyä ja kalastusta harjoittaneista samalla xibe-nimellä tunnetusta kansasta, joka oletettavasti on asuttanut aluetta jo varhaisista ajoista lähtien. Xibet joutuivat mongolien valtaan 1200-luvulla ja edelleen mantšujen vallan alle 1500-luvun loppupuolella. Xibet alistanut mantšupäällikkö Nurhachi pakotti heidät siirtymään aikaisemmista elinkeinoistaan maanviljelyyn ja kiinteisiin asumuksiin. Mantšut pitivät xibejä veljeskansanaan ja heillä oli hyvien sotureiden maine. Mantšujen noustua valtaan Qing-dynastian myötä Kiinassa, xibejä palveli sotilaina ympäri Kiinaa aina Pekingistä Xinjiangiin. Tämän myötä xibejä muutti Lianoningin ulkopuolelle ja toisaalta taas han-kiinalaisia muutti alueelle. Tämän kehityksen myötä xibet omaksuivat han-kiinalaista kulttuuria. 1700-luvun puolivälissä Qing-dynastia siirsi noin 5 000 xibesotilasta ja virkamiestä Xinjiangiin. Tästä joukosta polveutuvat alueen nykyiset xibet, jotka asuvat tuhansien kilometrien päässä muista xibeistä. Nykyisin alkuperäisellä alueellaan Lianonginissa asuvat xibet ovat omaksuneet enemmissä määrin han-kiinalaista kulttuuria, kun taas Xinjiangin xibet ovat konservatiivisempia.
Kulttuuri.
Xibejen kaksi ryhmää eroavat elintavoiltaan jonkin verran toisistaan. Xinjiangin xibet asuvat sadan tai parinsadan asukkaan kylissä, kasvattaen esimerkiksi vehnää, riisiä, puuvillaa, hedelmiä ja kasviksia. Lisäksi he harjoittavat metsästystä, joka on ollut osittain mahdollista heidän eristäytyneen sijaintinsa takia. Liaoningin xibet asuvat suuremmissa asutuskeskuksissa, eikä metsästystä enää harjoiteta. Kaiken kaikkiaan heidän elinkeinonsa ovat melko samanlaisia Kiinan valtaväestön kanssa.
Perinteistä uskoa harjoitetaan samoin nimenomaan Xinjiangin xibejen keskuudessa, kun taas Liaoningissa se on käytännössä kadonnut. Liaoningin xibet ovat taoisteja, buddhalaisia tai he harjoittavat kiinalaista kansanuskoa. Xibejen perinteiseen uskoon kuuluu useita eri jumaluuksia, kuten kotirauhasta vastaava "Xilimama" ja karjaa suojellut "Hairkan". Aikanaan myös esimerkiksi isorokosta vastanneella jumaluudella oli merkittävä asema, joka sittemmin on heikentynyt tehokkaan rokotusohjelman takia.
Gustaf von Paykull

Gustaf von Paykull, myös Paijkull, (21. elokuuta 1757 Tukholma – 28. tammikuuta 1826) oli ruotsalainen lintutieteilijä, entomologi, kirjailija, hovimarsalkka ja vapaaherra.
Paykull toimi virkamiehenä ulkoasiainministeriössä. Hän teki 1802 entomologisen tutkimusmatkan, joka ulottui Välimerenmaihin saakka. Hän keräsi itselleen lintu- ja hyönteiskokoelman, joka oli aikanaan suurin yksityiskokoelma Pohjoismaissa. Hän lahjoitti kokoelman Ruotsin tiedeakatemialle. Paykull oli myös kaunokirjailija. Hän kirjoitti runoja, teki runokäännöksiä ja kirjoitti muutamia näytelmiä, joista runomittainen komedia "Ordensvurmen" (1785) on varsinkin ajankuvauksena huomattava.
Paykull oli Tukholman luonnonhistoriallisen kansallismuseon perustaja ja Kuninkaallisen tiedeakatemian jäsen. Hänen luonnontieteellinen kokoelmansa käsitti 8 600 preparoitua hyönteistä, 1 362 täytettyä lintua, kaloja ja nisäkkäitä. 24. maaliskuuta 1819 kuningas Karl XIV Johan otti vastaan Paykullin kokoelman lahjana. Tiedeakatemian tiloista löytyi kokoelmalle huoneisto, ja niin oli museo perustettu.
Paykull nimesi luolakahlaajan vuonna 1805.
Tappajahain kosto

Tappajahain kosto ("Jaws: The Revenge") on vuonna 1987 valmistunut, "Tappajahai"-elokuvasarjan neljäs ja viimeinen osa. Elokuvan on ohjannut Joseph Sargent.
Juoni.
Ellen Brody elää rauhassa Amityn saarella poikansa Seanin kanssa. Rauha särkyy, kun Sean kuolee. Ellen on surullinen ja levoton. Ellenin vanhempi poika Michael on meritieteilijä, joka tovereineen tutkii simpukoita. Myöhemmin hai yllättää Michaelin ystävän Jaken, ja paljastuu, että Seanin tappoi suuri valkohai. Ellen lähtee hain perään tappaakseen sen.
Arvioita.
"Video-oppaassa" vuodelta 1994 "Tappajahain kosto" saa kaksi tähteä viidestä, mikä vastaa sanallista arviota ”keskinkertainen”.
Jaysuma Saidy Ndure

Jaysuma Saidy Ndure (s. 1. heinäkuuta 1984 Bakau) on gambialaissyntyinen, nykyisin Norjaa edustava pikajuoksija.
Saidy Ndure muutti Norjaan vuonna 2001, jossa hänen isänsä oli asunut 27 vuotta. Norjan kansalaisuuden hän sai joulukuussa 2006. Alun perin Saidy Ndure olisi voinut edustaa Norjaa arvokilpailuissa vasta joulukuusta 2009 lähtien mutta Gambian ja Norjan joulukuussa 2007 tekemän sopimuksen jälkeen Saidy Ndure sai edustaa Norjaa jo Pekingin olympialaisissa 2008. 
Saidy Ndure juoksi useita Gambian ennätyksiä 100 ja 200 metrillä ja Gambian voimassa oleva 200 metrin ennätys 20,47 on hänen nimissään. Hän sai alle 20-vuotiaiden Afrikan mestaruuskilpailuissa 2003 kultaa 200 ja pronssia 100 metrillä. Afrikan mestaruuskilpailuissa vuonna 2004 hän juoksi pronssille 100 metrillä ja oli kuudes 200 metrillä. Gambian edustajana Saidy Ndure osallistui lisäksi Ateenan olympialaisiin 2004, Pariisin 2003 ja Helsingin 2005 MM-kisoihin sekä Manchesterin 2002 ja Melbournen 2006 Kansainyhteisön kisoihin.
Kesällä 2007 Saidy Ndure voitti Norjan mestaruudet 100 ja 200 metrillä. Hän rikkoi samoilla matkoilla Geir Moenin hallussa olleet Norjan ja pohjoismaiden ennätykset. Moenin 100 metrin ennätyksen 10,08 hän alitti ensimmäisen kerran DN-Galassa Tukholmassa, juostuaan 10,07. Myöhemmin Stuttgartissa hän paransi ennätystä aikaan 10,06, jolla sijoittui kilpailussa toiseksi. Moenin 200 metrin ennätyksen 20,17 hän alitti myös Stuttgartin yleisurheilufinaalissa voitettuaan kilpailun ajalla 19,89. Saidy Ndure oli ensimmäinen pohjoismaita edustanut urheilija, joka alitti 20 sekuntia 200 metrillä, ja Euroopan tilastoissa hän nousi 200 metrin ennätyksellään neljänneksi.
Saidy Ndure antoi kesäkuussa 2007 kannabista sisältäneen dopingnäytteen, josta hän sai varoituksen. Saidy Nduren mukaan positiivinen testitulos johtui passiivisesta kannabiksensavulle altistumisesta.
Pekingin olympialaisissa 2008 Saidy Ndure karsiutui puolivälierissä 100 metrillä ja selviytyi välieriin 200 metrillä, muttei osallistunut juoksuun. Berliinin MM-kisoissa 2009 hän oli välierissä 100 metrillä ja Barcelonan EM-kisoissa 2010 kuudes 100 metrillä ja viides 200 metrillä. Daegun MM-kisoissa 2011 Saidy Ndure pääsi välieriin 100 metrillä ja sijoittui 200 metrillä neljänneksi ajalla 19,95. Saidy Ndure juoksi Lausannessa 30.6.2011 uuden Norjan ennätyksen ajalla 9,99. Hän oli ensimmäinen ja on edelleen ainoa alle 10 sekunnissa 100 metriä juossut pohjoismainen juoksija.
Helsingin EM-kilpailuissa 2012 Saidy Ndure sijoittui 100 metrin juoksussa kolmanneksi ajalla 10,17. Lontoon olympialaisissa hän karsiutui 100 metrillä alkuerissä ja 200 metrillä välierissä. Hän oli 2013 Göteborgin EM-hallikilpailuissa 60 metrillä neljäs ja Moskovan MM-kilpailuissa 200 metrillä kahdeksas. Zürichin EM-kilpailuissa 2014 hän sijoittui 100 metrillä kuudenneksi. Hän karsiutui 200 metrin alkuerissä Rio de Janeiron olympialaisissa 2016.
Maaliskuussa 2016 Ndure tuomittiin 75 päiväksi vankilaan kotiväkivallan takia. Hän oli lyönyt, potkinut ja tuuppinut entistä naisystäväänsä. Naisen kaulassa oli myös jälkiä kuristamisesta.
Rumours

Rumours on Fleetwood Macin vuonna 1977 julkaistu menestysalbumi. Se oli toinen yhtyeen tällä kokoonpanolla julkaistu albumi. Vuoteen 2013 mennessä albumi on myynyt yli 40 miljoonaa kappaletta, ja se on sijalla 13 kaikkien aikojen albumeiden myyntilistalla.
Albumin syntyprosessi oli myrskyisä ja sen huumehuuruiset ja riitaisat levytysvaiheet vaikeita. Christine ja John McVie olivat juuri ottaneet avioeron, ja Buckinghamin ja Nicksin suhde oli päättymässä. Omasta vaimostaan samoin eroamassa ollut Mick Fleetwood aloitti lisäksi suhteen Nicksin kanssa levyn teon aikana. Useimmat albumin sanoituksista kertovatkin yhtyeen jäsenten keskinäisistä suhdeongelmista, mitä on myös pidetty yhtenä albumin menestyksen syistä. Levyn nimi "Rumours" (suom. 'Huhuja') oli John McVien ehdotus ja kuvasi levyn teemaa.
Vuonna 2017 albumi valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä. Albumi valittiin vuonna 2005 hakuteokseen "1001 albumia jotka jokaisen on kuultava edes kerran eläessään".
Kappaleluettelo.
Vuoden 2004 uudelleenjulkaisu.
Kappale "Silver Springs" julkaistiin singlen "Go Your Own Way" b-puolella. Kappale ei mahtunut alkuperäiseen kappalelistaan pituutensa vuoksi. Lyhyempi kappale "I Don't Want to Know" oli sen korvaaja.
Vuoden 2013 uudelleenjulkaisu.
Albumista julkaistiin tammikuussa 2013 kolmen CD:n paketti, jolla on myös bonusmateriaalia ja live-esityksiä, sekä lisäksi deluxe-versio, jolla on lisää materiaalia.
Isot kissat

Isot kissat (Pantherinae) on kissaeläimien alaheimo, johon kuuluvat suvut "Panthera" ja "Neofelis".
Sinikielitauti

Sinikielitauti eli bluetongue-tauti on bluetongueviruksen (BTV) aiheuttama märehtijöiden ja kamelieläinten sairaus. Tauti ei tartu ihmiseen. Taudin nimi tulee lampailla joskus vakavassa tapauksessa esiintyvästä oireesta, jolloin kieli muuttuu siniseksi verentungoksen vuoksi. Taudin levittäjänä toimivat polttiaiset, jotka viihtyvät parhaiten lämpimissä ja kosteissa olosuhteissa. Tautia esiintyy ympäri maailman, mutta polttiaisten elinympäristövaatimusten vuoksi se rajoittuu lähinnä 40°N ja 35°S leveysasteille. Ilmaston lämpenemisen katsotaan olevan yhtenä syynä siihen, miksi tautia on viime vuosina tavattu myös näiden leveysasteiden ulkopuolella. Suomessa virusta ei ole tavattu. Sinikielitauti kuuluu helposti leviäviin eläintauteihin. 
Tartunta.
Pääasiassa märehtijät saavat tartunnan virusta kantavien polttiaisten välityksellä, eikä eläinten välistä suoraa tartuntaa tapahdu. 
 On kuitenkin todettu, että virus saattaa siirtyä sairaan eläimen veren tai siemennesteen välityksellä terveeseen eläimeen. Lisäksi tiineenä oleva emo saattaa siirtää infektion istukan kautta sikiöön. 
Oireet.
Taudin oireiden vakavuus riippuu viruksen serotyypistä, eläinlajista ja eläinyksilöstä. Lampaiden ja peurojen on todettu sairastuvan voimakkaampiin oireisiin, kun taas nauta voi useinkin olla viruksen oireeton kantaja. Taudinkuva vaihteleekin oireettomasta kantajasta vakaviin oireisiin, ja tauti voi johtaa jopa kuolemaan.
Oireina voi esiintyä korkea kuume, lisääntynyt syljeneritys, nenävuoto, ontuminen sekä pään ja niskan alueen turvotus.
Hoito ja ennaltaehkäisy.
Tautiin ei ole spesifistä hoitoa, minkä vuoksi hoito kohdistuu oireiden hoitamiseen. Tautiin on olemassa sekä eläviä heikennettyjä että tapettuja rokotteita. Rokotteita käytetään EU:n alueella ainoastaan maissa, joissa tautia on todettu.
Leonid Leonov

Leonid Maksimovitš Leonov (; 31. toukokuuta 1899 Moskova – 8. elokuuta 1994 Moskova) oli venäläinen kirjailija. Hän julkaisi romaaniensa ohella muun muassa näytelmiä. 
Leonov syntyi Moskovassa, oli varhaisella urallaan toimittaja ja oli Maksim Gorkin kanssa perustamassa Neuvostoliiton kirjailijaliittoa vuonna 1932. Hän sai Neuvostoliiton valtionpalkinnon vuonna 1943 ja Leninin palkinnon vuonna 1956. 
Leonov nimettiin vuonna 1967 Sosialistisen työn sankariksi. Viisi vuotta myöhemmin hän sai paikan Neuvostoliiton tiedeakatemiasta. Hän jatkoi kirjoittamista vanhuutensa päiville saakka ja kuoli Moskovassa 95-vuotiaana.
Tuotanto.
Leonovin ensimmäiset, vuonna 1922 julkaistut teokset olivat aiheiltaan eksoottisia ja muodoltaan kokeilevia proosatekstejä. Neuvostokirjailijoiden eturiviin hän nousi teoksella "Baruski" ("Mäyrät", 1924). Hänen proosateostensa tunnusmerkiksi tuli yhdistelmä vankkaa realismia ja mielikuvituksellista groteskia kuvausta. Lisäksi Leonov kuvasi myötätuntoisesti mutta samalla ironisesti intelligentsian vaikeuksia sopeutua Neuvostoliiton alkuvuosien kaaosmaiseen yhteiskuntaan. Tästä teemasta kumpusi myös vuoden 1927 teos "Vor" ("Varas"), jossa suurkaupungin alamaailman erilaiset ihmishahmot elävät elämäänsä dostojevskimaisessa monitasoisessa yhteisössä.
Myöhemmissä romaaneissaan Leonov siirtyy kokeellisuudesta perinteiseen realismiin. Hän kuvasi 1930-luvulla ensimmäisen viisivuotissuunnitelman toteuttamista paperitehtaan tasolla romaanissaan "Sol". Samaa aikakautta Leonov käsitteli useissa muissakin teoksissa.
Leonovin laajasta tuotannosta on suomennettu muun muassa teokset "Heinäsirkat" ("Sarantša", 1930), "Metsä" ("Ruskii les", 1953) ja "Professori Skutarevski".
Göran Tunström

Göran Tunström (14. toukokuuta 1937 Karlstad, Ruotsi – 5. helmikuuta 2000) oli ruotsalainen kirjailija.
Tunströmin tunnetuimpia teoksia on "Jouluoratorio", jonka ruotsinkielinen alkuteos ilmestyi 1983. Siitä on tehty myös elokuva. 
Tunström osallistui Oslon kansainväliselle runofestivaalille 1980-luvulla. Hän oli vuodesta 1964 naimisissa taiteilija Lena Cronqvistin (1938–2025) kanssa. Hän oli muun muassa muusikko Leonard Cohenin pitkäaikainen ystävä. Tunström kuoli pitkäaikaiseen sairauteen Tukholmassa 62-vuotiaana.
Tunströmin romaanit "Jouluoratorio" ja "Prästungen" valittiin vuonna 2009 mukaan kirjaan "Tusen svenska klassiker", johon on koottu tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
Suomennetut teokset.
Antologiassa "Ny lyrik = Uutta lyriikkaa" Helsinki: Kirjailijakeskus 1984
Sahelinpaksujalka

Sahelinpaksujalka ("Burhinus senegalensis") on afrikkalainen kahlaaja. Lajin nimesi ja kuvaili William Swainson Senegalista 1837.
Koko ja ulkonäkö.
Linnun pituus on 32–38 cm ja siipien kärkiväli 75–80 cm. Suuresti paksujalan näköinen tukevatekoinen kahlaaja. Eroaa paksujalasta harmaamman höyhenpuvun, pääosin mustan nokan ja naaman tummempien juovien parusteella. Sukupuolet ovat samannäköisiä.
Esiintyminen.
Laikuttainen esiintymisalue kattaa Saharan eteläpuolisen alueen Afrikasta eli lähinnä Sahelin sekä Egyptissä Niilin laakson. Maailman populaatio on kooltaan 20 000–50 000 yksilöä. Lajin kanta on elinvoimainen. Paikkalintu, joka sadekausien välissä voi siirtyillä lyhyitä matkoja. Lajia ei ole tavattu Suomessa.
Elinympäristö.
Monenlaiset kuivat avomaat ja harvat metsät, pensaikot, jopa puutarhat. Suosii veden läheisyyttä, toisin kuin paksujalka.
Lisääntyminen.
Pesä on tavallisesti avoimesti maassa tai kalliolla, joskus rakennuksen katolla. Munia on 2. Molemmat puolisot hautovat. Poikaset viipyvät pesässä pari-kolme päivää ja etsivät sitten itse ruokansa.
Ravinto.
Pääasiassa hyönteiset ja äyriäiset, myös nilviäiset, lierot, sammakot ja pikkunisäkkäät.
Suomen Psykologiliitto

Suomen Psykologiliitto on ammattijärjestö, johon kuuluu noin 90 prosenttia maassa toimivista psykologeista. Liittoon kuuluu noin 8 500 jäsentä. Suomen Psykologiliitto on perustettu vuonna 1957. Psykologiliitto edistää jäsentensä palkka- ja ammatillisia etuja sekä työllisyyttä. Liitto pyrkii myös vaikuttamaan psykologeja koskevaan yhteiskunnalliseen päätöksentekoon ja lainsäädäntöön. Liiton puheenjohtajana toimii Jari Lipsanen (2021 -). Hänen edeltäjiään olivat Annarilla Ahtola (2016–2021) ja Tuomo Tikkanen (1994–2015).
Liittovaltuuston puheenjohtaja on Sami Eloranta. Liitto kuuluu Akavaan.
Suomen psykologiliitto kuuluu kansallisena jäsenjärjestönä noin 300 000 psykologin suuruiseen Euroopan psykologiliittojen federaatioon (EFPA). EFPA on luonut muun muassa standardisoitun EuroPsy-pätevyysjärjestelmän psykologien ammattipätevyyden osoittamiseksi toisessa maassa.
Marina Solodkin

Marina Solodkin (, 31. toukokuuta 1952 – 16. maaliskuuta 2013 Moskova, Neuvostoliitto) oli venäläissyntyinen israelilainen Kadima-puoluetta edustava poliitikko. Hän väitteli tohtoriksi taloushistoriasta Moskovan valtiollisesta yliopistosta.
Solodkin muutti Israeliin 1990-luvun alussa. Hänet valittiin knessetiin ensimmäisen kerran 1996 Natan Štšaranskin johtaman Israel BaAliya -puolueen edustajana. Hän oli maahanmuuttoministeri 1999–2000 ja vuodesta 2005 kuolemaansa asti. 2006 hän siirtyi Kadimaan.
Solodkin kuoli maaliskuussa 2013 sydänkohtaukseen hotellissa Riiassa, missä hän oli osallistumassa fasismin vastaiseen konferenssiin. Hän oli kuollessaan 60-vuotias.
Krokotiilinvartija

Krokotiilinvartija ("Pluvianus aegyptius") on afrikkalainen kahlaaja, ja se on sukunsa Pluvianus ja heimonsa krokotiilinvartijat (Pluvianidae) ainoa laji. Aiemmin se luokiteltiin pääskykahlaajiin (Glareolidae), mutta nykyisin sen katsotaan kuuluvan omaan heimoonsa.
Koko ja ulkonäkö.
Linnun pituus on 19–21 cm, siipien kärkiväli 47–51 cm ja paino 73–92 g. Se on pienehkö, lyhytjalkainen kahlaaja. Vanhan linnun alapuoli on vaalean oranssi, siivenpäälliset ja hartiat kyyhkynharmaat, selässä ja rinnassa on leveä musta juova, samoin kuin päässä ja päälaella. Kurkku ja silmäkulmanjuovat ovat valkoiset. Nuori lintu on alapuolelta vaalea. Sukupuolet ovat samannäköisiä.
Esiintyminen.
Lajia elää laikuittaisesti Afrikassa Saharan eteläpuolella Kongoon saakka. Muinoin laji eli myös Egyptissä, mutta se on nykyisin lähes kadonnut sieltä. Maailman populaation koko on 40 000–85 000 yksilöä. Lajin kanta on elinvoimainen. Se on enimmäkseen paikkalintu, mutta voi siirtyillä kosteikkojen välillä vesimäärien vaihtelujen mukaan. Lajia ei ole tavattu Suomessa.
Elinympäristö.
Lisääntymisaikana sen elinympäristöä ovat jokien rannat, saaret ja suistot. Se välttää suolaista vettä. Pesimäajan ulkopuolella sitä näkee myös järvillä ja muilla kosteikoilla, ja joskus sitä tavataan myös pelloilla ja kuivalla maalla.
Lisääntyminen.
Pesä on molempien emojen rapsuttama kuoppa pehmeässä hiekassa. Munia on 1–3, harvoin 4. Ensimmäinen muna peitetään hiekalla, samoin haudontavuorojen välillä kaikki munat. Sekä koiras että naaras hautovat öisin ja hämärissä vuorollaan. Päivällä munat ovat hiekkaan peitettyjä ja kuumimpaan aikaan emot käyvät kastelemassa alapuolen höyhenensä ja saapuvat viilentämään munia. Haudonta kestää 28–31 päivää. Poikasista huolehtivat molemmat emot. Aluksi poikaset saavat ravinnon eteensä, mutta pian ne ryhtyvät seuraamaan emoja. Viikon ikäisinä poikaset pystyvät syömään itsenäisesti. Lentokykyisiä ne ovat noin 5 viikon ikäisinä.
Ravinto.
Lajin ravintoa ovat maassa elävät hyönteiset ja muut pienet selkärangattomat. Herodotoksen suuhun pannun tarinan mukaan krokotiilinvartijat käyvät rannalla makoilevien krokotiilien suussa syömässä hampaiden rakoihin takertuneita lihanpaloja ja ötököitä. Krokotiilit eivät syö krokotiilinvartijoita, koska niiden mielestä ne ovat hyviä hammashoitajia. Kaksi huomattavaa lintutieteilijää on varmentanut tämän tarinan, mutta se on ilmeisesti harvinaista, sillä tieteellisesti sitä ei ole osoitettu.
Madagaskar-suunnitelma

Madagaskar-suunnitelma oli natsi-Saksassa kehitetty hanke, jonka tarkoituksena oli siirtää Euroopan juutalaisväestö Afrikkaan, Madagaskarin saarelle. Suunnitelman toteuttaminen näytti mahdolliselta Saksan hyökättyä Ranskaan, jonka siirtomaa Madagaskar tuolloin oli. Osa Ranskan siirtomaista siirtyi Saksan vasallivaltiona toimineen Vichyn Ranskan hallintaan. 
Tarkoitus oli antaa saarelta Saksan laivaston valitsemat satamat sen käyttöön ja tehdä lopusta juutalaisten reservaatti, jota Heinrich Himmler valvoisi. Vaikka Palestiinaa oli myös ajateltu, Madagaskar koettiin paremmaksi vaihtoehdoksi Palestiinan ollessa jo arabien ja kristittyjen asuttama. Madagaskar-projektin rahoitukseksi kaavailtiin Euroopan juutalaisilta takavarikoidun omaisuuden käyttämistä.
Seuraava suunnitelma, joka tehtiin ”juutalaiskysymyksen” ratkaisemiseksi, oli Wannseen konferenssissa hahmoteltu lopullinen ratkaisu. Vaikka Madagaskar-suunnitelma jäi fantasian asteelle, se sai kuitenkin riittävää näkyvyyttä natsihallinnossa toimiakseen merkittävänä psykologisena askeleena kohti juutalaisten joukkotuhoon tähtääviä päätöksiä.
Sela Ward

Sela Ward (IPA: [ˈsiːlə ˈwɔːɹd], s. 11. heinäkuuta 1956 Meridian, Mississippi) on yhdysvaltalainen näyttelijä. Hänet tunnetaan muun muassa Golden Globe ja Emmy-palkitusta roolista televisiosarjassa "Rakkaat siskot" vuosina 1991–1996. Hän on naimisissa Howard Shermanin kanssa ja heillä on kaksi lasta (s. 1994 ja 1998).
M/S TransPine

M/S TransPine () on ruotsalaisen Rederi AB Transatlanticin omistukseen rekisteröity ro-lo-alus (ro-ro- ja lo-lo-aluksen yhdistelmä). Alus on rakennettu vuonna 2002 Stocznia Gdynia, S.A. -nimisellä telakalla, Gdyniassa, Puolassa. "Transpine" on rekisteröity Ruotsin lipun alle ja sen kotisatama on Helsingborg. 
TransPinen sisaraluksia ovat M/S TransWood, M/S Finnfighter ja M/S Oranjeborg.
Käyttöhistoria.
5. helmikuuta 2002 alus luovutettiin B&amp;N:n omistukseen, joka rekisteröi aluksen Ruotsin lipun alle nimellä "Finnpine". Kotisatamaksi tuli Skärhamn. Tämän jälkeen F-ships aloitti liikennöinnin Finnpinellä, välillä Suomi–Yhdysvallat. Kesäkuun lopussa 2003 gibraltarilainen B&amp;N Finnpine Ltd. osti laivan ja vuokrasi sen B&amp;N Nordsjöfraktille. Kotisatama säilyi uudesta omistajasta huolimatta Ruotsissa.
Vuonna 2005 Finnpine rekisteröitiin Rederi AB Transatlanticin omistukseen. Vuonna 2006 alus meni Blohm + Vossin telakalle Hampuriin Saksaan pidennettäväksi. Huhtikuussa 2008 alus sai nimen "TransPine".
Marionetti

Marionetti () on nukketeatterissa käytettävä nivelnukke, jota ohjataan ylhäältä päin vetelemällä ohuista langoista. Ohjauslangat on kiinnitetty nukkejen jäseniin, jotka on liitetty toisiinsa nivelillä. Yksinkertaisessa marionetissa ohjauslangat on kiinnitetty yhdeksään paikkaan: kumpaankin jalkaan, käteen, olkapäähän ja korvaan sekä selkärangan tyveen. Lisäämällä lankoja saadaan aikaan tarkempi liikkeiden hallinta. Marionetteja pidetään eurooppalaisista nukeista kaikkein hienovaraisimpina ja vaikeimmin hallittavina. Taitavan nukkenäyttelijän ohjaamana marionetit pystyvät jäljittelemään ihmisten tai eläinten liikkeitä hyvin uskottavasti. Joissakin nukeissa myös suuta tai silmäluomia voidaan liikuttaa langoilla. Marionetit on perinteisesti valmistettu puusta, yleensä lehmuksesta, joka on riittävän pehmeää veistettäväksi, mutta kuitenkin tarpeeksi kestävää. 
Marionetti luo käsinukkeen verrattuna uskottavamman vaikutelman todellisesta hahmosta, sillä nukke on näkyvissä kokonaan, ja sen kaikkia jäseniä voi liikuttaa. Langat ovat yleensä ohuita ja läpikuultavia, mikä vahvistaa todellisuusvaikutelmaa entisestään.
Sanalla marionetti (tai "sätkynukke") kutsutaan myös helposti johdateltavissa olevaa ihmistä, joka on pelkkä toisten tahdon välikappale.
Serenaadi sotatorvella eli sotamies Paavosen tuurihousut

Serenaadi sotatorvella eli sotamies Paavosen tuurihousut on Toivo Särkän ohjaama suomalainen elokuva vuodelta 1939.
Sotilasfarssi kertoo sotaharjoituksista kartanonrouvan mailla. Savolainen sotamies Malakias Puavonen lainaa ”tuurihousujaan” majuri Harteiselle.
Tuotanto ja julkaisu.
Talvisota oli jo uhkana, kun kepeää sotilasfarssia kuvattiin, mutta kireä tilanne ei heijastu elokuvaan. Sotamies Paavosta esittänyt Kaarlo Angerkoski kuoli sydänkohtaukseen lokakuussa 1939 kolme kuukautta ennen elokuvan ensi-iltaa. Elokuvaa on kuvattu Pyhäniemen kartanossa.
Elokuvan aihe perustuu Topiaksen näytelmään vuodelta 1938. Elokuvan ensi-ilta oli Helsingissä 1. tammikuuta 1940 Rexissä ja Bio-Biossa.
Vastaanotto.
"Tv-maailman" kriitikon mukaan hupailun ainoa ”ilonkryyni” on savolainen sotamies Malakias.
Elvira Nabiullina

Elvira Sahipzadovna Nabiullina (, , s. 29. lokakuuta 1963, Ufa, Baškirian ASNT) on Venäjän federaation talousministeri Viktor Zubkovin ja Putinin toisessa hallituksessa, syyskuusta 2007 alkaen vuoteen 2012 ja Venäjän keskuspankin pääjohtaja kesäkuusta 2013.
Nabiullina valmistui Moskovan valtionyliopistosta vuonna 1986. Hän työskenteli 1991–1994 Venäjän teollisuudenharjoittajien ja yrittäjien liiton ja sen edeltäjän palveluksessa ennen siirtymistään kauppa- ja teollisuusministeriöön.
Nabiullina toimi vuodesta 2000 kesäkuuhun 2003 German Grefin ensimmäisenä apulaistalousministerinä ja johti sen jälkeen taloudellisia uudistuksia asiantuntijatasolla valmistelevaa strategisten valmistelujen keskusta (). Hän on johtanut Venäjän presidentin kansallisesti ensisijaisten hankkeiden ja väestöpolitiikan neuvoston asiantuntijaneuvostoa ().
Permetriini

Permetriini ("3-fenoksibentsyyli-3-(2,2-dikloorivinyyli)2,2-dimetyylisyklopropaanikarboksylaatti") on synteettinen pyretroideihin kuuluva kemikaali, jota käytetään tuholaismyrkyissä. Se toimii hermomyrkkynä hyönteisille ja sitä käytetään sekä hyönteisten tappamiseen että karkottamiseen. Se toimii hermosolujen solukalvoilla hidastaen natriumreaktiota. Nisäkkäät kestävät permetriiniä paljon paremmin kuin hyönteiset ja myrkytystapaturmat ovat harvinaisia. Kalat ovat aineille varsin herkkiä. Suomessa permetriiniä myydään lääkevalmisteina päätäiden ja syyhypunkin hoitoon nimillä Nix, Permethrin ja Perxine.
Permetriiniä käytetään laajalti maataloudessa tappamaan tuhohyönteisiä puuvilla-, vehnä, maissi- ja sinimailaspelloilta sekä jossain määrin myös siipikarjan loisten torjuntaan. Permetriiniä käytetään tehoaineena täishampoissa. Permetriinin käyttö on herättänyt vastustusta, sillä se tappaa valikoimatta kaikenlaisia eläimiä, kuten mehiläisiä, kaloja ja pieniä nisäkkäitä.
Permetriini tuli markkinoille 1990-luvun alussa, ja sitä pidettiin turvallisempana kuin sitä ennen käytettyjä organofosfaatteja. Se suojaa tehokkaasti malariaa levittäviltä hyttysiltä.
Myrkyllisyys.
Permetriini sitoutuu natriumkanavaan tukkien sen ja siten hidastaen hermojärjestelmää. Aine vaikuttaa kääntäen verrannollisesti lämpötilaan, joten se vaikuttaa nopeammin kylmäverisiin eliöihin (hyönteiset, kalat, sammakot jne) kuin lämminverisiin (suurin osa nisäkkäistä ja linnut):
Bagdad (maakunta)

Bagdadin maakunta () on yksi Irakin 19 maakunnasta (kuvernoraatista). Sen pinta-ala on 4 555 neliökilometriä (1,5 % Irakin pinta-alasta) ja sen asukaslukuarvio on noin 6,70 miljoonaa (2013, 21,1 % Irakin väestöstä). Väestöstä 87,2 prosenttia asuu kaupungeissa ja 12,8 prosenttia maaseudulla. Irakin vuoden 1997 väestönlaskennan aikaan asukasluku oli 5 423 964.
Maakunta kattaa Irakin pääkaupungin Bagdadin esikaupunkeineen. Bagdadin maakunta on jaettu kymmeneen eri piirikuntaan (2013 tilanne):
Piirikunnista Bagdadin kaupungin osia ovat (yhteensä 80% kuvernoraatin väkiluvusta, siis yhteensä noin 5,36 milj. as.):
* Adhamiyya (Adhamiya, Bagdadin pohjoinen kaupunginosa, 16 %),
* Kazimiyya (al-Kāẓimiyya, Kadhimiya, Bagdadin luoteinen kaupunginosa, 12 %),
* Karch (Karkh, Bagdadin keskustaa: Tigrisjoen länsipuolinen osa, 18 %),
* Rusafa, (ar-Rusafa, Bagdadin keskustaa: Tigrisjoen idänpuoleinen osa, 17 %),
* Sadr 1 (Sader 1, itäinen osa, Bagdadin 10 %) ja
* Sadr 2 (Sader 2, itäinen osa, 7 %).
Vuoteen 1976 asti maakuntaan kuului myös Salah ad-Dinin maakunta Bagdadin pohjoispuolella.
Galateia (mytologia)

Galateia (, ”maidon valkea”; ) oli kreikkalaisessa mytologiassa kolmen eri naishahmon nimi.
Galateia, nereidi.
Galateia oli Nereuksen ja Doriin tytär, nereidi, johon kyklooppi Polyfemos oli rakastunut. Galateia puolestaan vihasi tätä ja oli itse rakastunut Akiihin, lammaspaimeneen. Mustasukkaisuudessan Polyfemos päätti surmata Akiin, ja heitti tätä valtavalla kivenlohkareella. Galateia kuitenkin auttoi Akiita, jonka äiti oli myös nereidi, vapauttamaan sukunsa voimat, ja niin lohkareen alta pursuava veri muuttui Akis-joeksi ja Akis sen jokijumalaksi.
Galateia, patsas.
Pygmalion oli Kyproksen kuningas, joka oli pettynyt naisiin heidän kauneusvirheidensä vuoksi. Niin hän veisti naispatsaan puhtaan valkeasta norsunluusta, joka oli kauneudeltaan ylivertainen. Patsas oli niin kaunis, että Pygmalion rakastui teokseensa. Lopulta hän rukoili Afroditea, joka säälikin häntä ja herätti patsaan eloon. He saivat pojan nimeltä Pafos.
Ovidius itse ei nimeä patsasta, vaan nimen "Galateia" antoivat myöhäis-klassiset kirjailijat.
Galateia, Lamproksen puoliso.
Galateia oli Lamproksen puoliso, joka oli raskaana miehelleen. Tämä kuitenkin painosti häntä hylkäämään lapsensa, mikäli se ei olisi poika. Kun synnytyksen aika tuli, ja lapsi osoittautui tytöksi, rukoili Galateia Letoa muuttamaan lapsensa, Leukippoksen, pojaksi ja näin tapahtui.
Natalie Cole

Natalie Maria Cole () oli yhdysvaltalainen laulaja-lauluntekijä.
Varhainen elämä.
Cole syntyi Los Angelesissa Nat King Colen tyttäreksi.
Ura.
Hänen ensimmäinen studioalbuminsa "Inseparable" (1975) ja siltä julkaistu debyyttisingle ”This Will Be (An Everlasting Love)” olivat huomattavia menestyksiä. Hän voitti vuonna 1976 Grammyn. Hän oli 15-vuotias isänsä kuollessa keuhkosyöpään.
Colen tulevia hittejä olivat ”I’ve Got Love on My Mind”, ”Sophisticated Lady (She’s a Different Lady)”, ”Our Love” ja ”Someone That I Used to Love”. Hän julkaisi vuonna 1991 erään suurimmista menestyksistään, albumin "Unforgettable… With Love", joka koostuu Nat King Colen lauluista Natalien tulkitsemina. Mainittu albumi toi Colelle useamman Grammy-palkinnon.
Colen viimeisiä albumeja olivat muiden muassa "Snowfall on the Sahara" (1999), "Ask a Woman Who Knows" (2002) ja "Leavin"' (2006). Laulajalla oli lisäksi toissijainen ura näyttelijänä. Hän julkaisi vuonna 2000 omaelämäkerran "Angel On My Shoulder", josta kävivät suoraan ilmi hänen uraansa varjostaneet huumausaineongelmat. Hänellä on tähti Hollywood Walk of Famella.
Cole teki 2000-luvun puolella omien projektiensa ohella yhteistyötä muun muassa Macy Grayn kanssa. Hän esiintyi Nelson Mandelan 70-vuotisjuhlassa Lontoossa.
Natalie Cole vieraili Suomessa 29. helmikuuta 1992. Hän esiintyi Turun Typhoon Areenalla Suomen euroviisukarsinnan yhteydessä järjestetyssä konsertissa. Yle TV1 taltioi konsertin. Toinen Suomen vierailu tapahtui vuonna 2007 Pori Jazz -festivaaleille.
Yksityiselämä.
Colella todettiin vuonna 2008 hepatiitti C.
Diskografia.
Singlet.
¹ "(Chestnuts Roasting on an Open Fire)"
Bergen linna

Bergen linna (, aiemmin myös "Haus Berge") on linna Gelsenkirchenin kaupungissa Saksan Nordrhein-Westfalenissa. Linna on saanut nykyisen klassistisen ulkonäkönsä vuosina 1785–1788 arkkitehti Engelbert Kleinhanszin suunnitelmien pohjalta. Varhaisin maininta linnasta on kuitenkin jo 1200-luvulta.
Linna suojeltiin historiallisena rakennuksena vuoden 1988 heinäkuussa. Sitä käytetään nykyisin hotellina ja ravintolana. Mansardikattoisessa linnassa on klassististen elementtien lisäksi myöhäisbarokkisia tyylielementtejä.
Thaleia

Thaleia (, ) tai Tháleia () voi viitata seuraaviin:
Grille

Sturmpanzer 38(t) Grille (), tai virheellisesti käytetty nimeä Bison (), oli saksalainen toisen maailmansodan aikainen 150 millimetrin panssarihaupitsi. Vaunut rakennettiin Panzerkampfwagen 38(t):n alustalle ja aseistettiin 15 cm sIG 33 -tykillä.
Suunnittelu.
Alun perin tarkoitus oli käyttää uutta 38(t) Ausf M -runkoa, mutta tuotantoviivytysten vuoksi tuotanto aloitettiin 38(t) Ausf H:n alustalle.
Grille Ausf. H.
("15 cm Schweres Infanteriegeschütz 33 (Sf) auf Panzerkampfwagen 38(t) Ausf. H" (Sd.Kfz. 138/1)) -mallia rakennettiin helmikuun ja toukokuun välillä vuonna 1943 Prahassa Böhmisch-Mährisch Maschinenfabriken eli BMM:n (aiempi "ČKD Praga") tehtaalla 91 kappaletta.
Se perustui 38(t) Ausf H -malliin, jonka moottori oli rungon takaosassa. Vaunun torni poistettiin ja korvattiin matalalla panssaroidulla taistelutilalla, jonka etuosaan tykki kiinnitettiin.
Ausf. H:n rungon etupanssari oli 50 millimetriä paksu ja taistelutilan etupanssari 25 millimetriä.
Grille Ausf. M.
("15cm Schweres Infanteriegeschütz 33/1 auf Selbstfahrlafette 38(t) (Sf) Ausf. M" (Sd.Kfz. 138/1)) oli tuotannossa toukokuusta kesäkuuhun 1943 ja lokakuusta 1943 syyskuuhun 1944. Kaikkiaan valmistui 282 panssarihaupitsia ja 120 "Munitionspanzer 38(t) (Sf) Ausf K/M (Sd. Kfz. 138)" -ampumatarvikkeidenkuljetusvaunua, jotka oli mahdollista tarvittaessa kenttäoloissakin aseistaa samaisella 150 millimetrin tykillä. 
Grillen toinen malli perustui keskimoottoriseen Panzer 38(t) Ausf. M:ään. Edellisen version tapaan torni poistettiin ja korvattiin kansirakenteella ja panssaroidulla taistelutilalla, johon tykki sijoitettiin. Toisin kuin Ausf. H -mallissa, taistelutila sijaitsi vaunun takaosassa ja oli myös jonkin verran aiempaa mallia pienempi ja korkeampi.
Manzarek–Krieger

Manzarek–Krieger oli The Doorsin alkuperäisjäsenten Ray Manzarekin ja Robby Kriegerin sekä laulaja Brett Scallionsin, basisti Phil Chenin ja rumpali Ty Dennisin muodostama yhdysvaltalainen yhtye, joka soitti The Doorsin vanhoja kappaleita. 
Kokoonpano tunnettiin alun perin nimellä "The Doors of the 21st Century", mutta The Doorsin alkuperäinen rumpali John Densmore haastoi yhtyeen oikeuteen nimestä. Densmore voitti oikeudenkäynnin, joten yhtyeen nimeksi vaihdettiin "Riders on the Storm" ja myöhemmin "Manzarek–Krieger".
Suomessa yhtye vieraili kesäkuussa 2007 Kulttuuritalolla Helsingissä.
Walter Davis (korkeushyppääjä)

Walter Francis ”Buddy” Davis (5. tammikuuta 1931 Beaumont, Texas – 17. marraskuuta 2020 Port Arthur) oli yhdysvaltalainen korkeushypyn olympiavoittaja ja koripalloilija.
Walter Davis sairasti polion 9-vuotiaana, mikä vaikeutti pitkään hänen liikuntakykyään. Hän kuitenkin parani ja kehittyi huipputason korkeushyppääjäksi. Helsingin 1952 olympialaisissa hän voitti korkeushypyn kultaa tuloksella 204 cm. Kesäkuussa 1953 hän hyppäsi maailmanennätyksen 212 cm.
Vuonna 1952 koripallon NBA-seura Philadelphia Warriors varasi hänet. Hän pelasi viisi kautta NBA:ssa ensin Warriorsissa ja lopuksi St. Louis Hawksissa. Hän oli voittamassa NBA:n mestaruutta kaudella 1955–1956 ja on näin ainoa yleisurheilun olympiavoittaja, jolla on myös NBA:n mestaruus.
Tietojätti

Tietojätti on Gummeruksen julkaisema yksiosainen tietosanakirja, joka sisältää yli 50 000 hakusanaa. Teoksesta on ilmestynyt useita painoksia vuosina 1983–1994, ja niitä ovat toimittaneet Jorma Tiainen, Juha Väänänen, Veikko Ahola, Irmeli Kuhlman ja Jorma Luotio.
Teoksen eri painokset on julkaistu hieman eri nimillä, kuten "Tietojätti - Gummeruksen suuri tietosanakirja A-Ö". Vuonna 1984 tuotiin markkinoille puolikkaan tiiliskiven kokoinen, raamattupaperille painettu 2400-sivuinen "TaskuTietojätti". Vuoden 1994 teos oli "Tietojätti A-Ö : nelivärinen tietosanakirja" (). Vuonna 1999 julkaistiin teoksen pohjalta "Tietojätti 2000" -niminen teos. Tietojätin vuosina 1983–1993 kerätty tietokanta oli pohjana tiivistetylle versiolle "Pieni ja paras tietosanakirja".
Vuonna 2001 Tietojätti oli Suomen 16. myydyin tietokirja, myyntimäärältään 17 500 kappaletta.
Valentin Ivanov

Valentin Kozmitš Ivanov (; 19. marraskuuta 1934 Moskova, Venäjän SFNT – 8. marraskuuta 2011 Moskova, Venäjä) oli Neuvostoliittoa edustanut jalkapalloilija, olympiavoittaja, Euroopan mestari ja jalkapallovalmentaja.
Elämä ja ura.
Seuratasolla Ivanov edusti Moskovan Torpedoa. Hän voitti joukkueessa Neuvostoliiton-mestaruuden 1960 ja 1965 sekä Neuvostoliiton cupin 1960. Ivanov teki Torpedossa 124 maalia ja on joukkueen historian paras maalintekijä.
Neuvostoliiton maajoukkueessa hyökkääjänä pelannut Ivanov voitti jalkapallon olympiakultaa Melbournessa 1956. Vuonna 1960 hän oli voittamassa kaikkien aikojen ensimmäistä jalkapallon Euroopan-mestaruutta. Chilen MM-kilpailuissa 1962 hän teki neljä maalia ja jakoi turnauksen maalikuninkuuden viiden muun pelaajan kanssa. Vuonna 1964 hän saavutti EM-hopeaa Neuvostoliiton hävittyä loppuottelussa Espanjalle. Ivanov pelasi urallaan 59 maaottelua ja teki niissä 26 maalia.
Pelaajauransa jälkeen Ivanov jatkoi valmentajana. Hän luotsasi Torpedon Neuvostoliiton-mestaruuteen 1976.
Ivanov kuoli pitkän sairauden jälkeen marraskuussa 2011. Hän oli kärsinyt viimeisinä vuosinaan Alzheimerin taudista.
Ivanov oli naimisissa telinevoimistelun olympiavoittaja Lidija Ivanovan (o.s. "Kalinina") kanssa. Heidän poikansa Valentin Valentinovitš Ivanov on kansainvälinen jalkapallotuomari.
Kölnin synagoga

Kölnin synagoga on synagoga saksalaisessa Kölnin kaupungissa, Neustadt-Südin kaupunginosassa. Se on Kölnin juutalaisen yhteisön keskus.
Synagoga rakennettiin alun perin vuosien 1895 ja 1899 välillä kölniläisten arkkitehtien Emil Schreitererin ja Bernhard Belowin suunnitelmien pohjalta uusromaaniseen tyyliin. Se vihittiin käyttöön 22. maaliskuuta 1899. Saksan ollessa natsien hallinnon alla synagoga tuhottiin kristalliyönä 9. marraskuuta 1938. Sen jälleenrakennustyöt käynnistettiin 1957, ja ne saatiin päätökseen vuonna 1959. Synagoga otettiin uudelleen käyttöön 20. syyskuuta 1959.
19. elokuuta 2005 paavi Benedictus XVI vieraili synagogassa. Se oli ensimmäinen katolisen kirkon johtajan tekemä vierailu saksalaiseen synagogaan. Paavi tuomistsi synagogassa natsismin ja antisemitismin.
Panostaja

Panostajalla tarkoitetaan tavallisesti panostajan pätevyyskirjan omistavaa henkilöä, jolla on kelpoisuus räjäyttää panoksia.
Räjäyttäjän pätevyyskirja.
Räjäyttäjä on eräs panostajan pätevyyskirjan luokka. Räjäyttäjä saa räjäyttää yksittäisiä panoksia, enintään 1 kg kerrallaan ja enintään 25 kg vuorokaudessa.
Räjäyttäjän pätevyyskirjan saamiseksi vaaditaan: 
Räjäyttäjän lupakirja myönnetään enintään 10 vuodeksi kerrallaan, kuitenkin enintään siihen asti, kun räjäyttäjä täyttää 65 vuotta. Räjäyttäjän pätevyyskirjat jaetaan lisäksi alaluokkiin erilaisten räjäytyskohteiden mukaan.
Panostajan pätevyyskirja.
Panostajan pätevyyskirjalla saa räjäyttää asumattomalla alueella (yli 200m paikkaan jossa ihmisiä yleisesti oleskelee) rajattoman määrän räjähteitä. Asutulla alueella saa räjäyttää enintään 500 kg vuorokaudessa ja maks. 10 kg/panostila.
Panostajan pätevyyskirjan saamiseksi vaaditaan:
Panostajan pätevyyskirja myönnetään enintään 10 vuodeksi kerrallaan, kuitenkin enintään siihen asti kun räjäyttäjä täyttää 65 vuotta.
Ylipanostajan pätevyyskirja.
Ylipanostaja on panostajan pätevyyskirjan luokka. Ylipanostajan pätevyyskirjalla saa räjäyttää sekä asutulla että asumattomalla alueella, ilman vuorokautisia tai yhteen panostilaan liittyviä rajoituksia. Ylipanostajan pätevyyskirjan saamiseksi vaaditaan panostajan pätevyyskirja sekä todistus ylipanostajan kurssin hyväksytystä suorittamisesta. Näiden lisäksi vaaditaan työkokemusta panostajana vähintään 12 kuukautta, josta vähintään 3 kuukautta ylipanostajan pätevyyttä edellyttävässä räjäytystyössä ja sosiaali- ja terveysministeriön hyväksymälle kuulustelijalle suoritettu ylipanostajan tutkinto.
Ylipanostajan lupakirja myönnetään enintään 10 vuodeksi kerrallaan, kuitenkin enintään siihen asti kun räjäyttäjä täyttää 65 vuotta.
Kolumbian jalkapallomaajoukkue

Kolumbian miesten jalkapallomaajoukkue edustaa Kolumbiaa kansainvälisissä jalkapallon maajoukkuekilpailuissa. 
Se ei aluksi yrittänytkään jalkapallon maailmanmestaruuskilpailuihin vaan pysyi omalla mantereellaan. Ensimmäisen kerran joukkue pyrki MM-kilpailuihin 1958 mutta karsiutui. Seuraavalla kerralla, 1962, he pääsivät mukaan, hävisivät Uruguaylle mutta pelasivat tasan Neuvostoliiton kanssa. Tappio Jugoslavialle pudotti kolumbialaiset jatkosta lohkon viimeisinä yhdellä pisteellä. 
Kolumbia on kaikkiaan pelannut maailmanmestaruuskisoissa kuusi kertaa: 1962, 1990, 1994, 1998, 2014 ja 2018. Kolumbian paras saavutus MM-kisoissa on puolivälieräpaikka Brasilian MM-kisoissa 2014. 
Vuoden 2001 Copa Américan voitto kotikisoissa on joukkueen suurin saavutus. Kolumbia voitti Meksikon finaalissa 1–0.
Jozef Pribilinec

Jozef Pribilinec (s. 6. heinäkuuta 1960 Kopernica, Tšekkoslovakia) on slovakialainen entinen kävelijä, jonka matkana oli pääasiassa 20 kilometriä. Urallaan hän edusti Tšekkoslovakiaa.
Pribilinec saavutti hopeamitalin vuoden 1982 Ateenan EM-kisojen 20 kilometrillä. Seuraavana vuonna hän voitti maailmanmestaruuden Helsingin MM-kisojen 20 kilometrillä. Vuoden 1986 Stuttgartin EM-kisoissa Pribilinec saavutti hopeaa 20 kilometrillä ja vuotta myöhemmin samoin hopeaa Rooman MM-kisoissa. Vuonna 1988 hän voitti Soulin kesäolympialaisissa kultaa. Lisäksi Pribilinec saavutti hopeamitalin vuoden 1987 Indianapolisin halli-MM-kisojen 5 000 metrillä.
Jozef Pribilinec on 170 senttimetrin pituinen ja painoi aktiiviurallaan 69 kilogrammaa.